Afgørende fejl i Københavns Kommunes undersøgelse af den tidligere beskæftigelses- og integrationsborgmester Anna Mee Allerslev.

Et byggeregnskab giver nu Anna Mee Allerslev nye problemer i sagen om den renovering, som Øens Murerfirma i 2016 var ansvarlig for i den tidligere borgmesters herskabslejlighed på Østerbro i København.

Nu viser det sig, at et simpelt byggeregnskab - der som den eneste skriftlige dokumentation er blevet fremlagt for at rense Anna Mee Allerslev i sagen - har flere åbenlyse fejl.

Anna Mee Allerslevs advokat afleverede regnskabet til advokatfirmaet Horten, der på vegne af Københavns Kommune stod for at udarbejde den seneste undersøgelse i sagen.

Men fejlene blev ikke opdaget af Horten, der blot har ladet de urigtige oplysninger indgå i den rapport, som Københavns Kommune 30. april afleverede til Folketingets Ombudsmand, der nu vurderer sagen.

BT har fremlagt de to notater over byggeregnskabet for flere eksperter, heriblandt kommunalforsker og ph.d. i statskundskab Roger Buch fra Danmarks Medie- og Journalisthøjskole.

»Det er pinligt for kommunen, at den har overset øjensynligt helt banale regnefejl i materialet, som man har sendt til Ombudsmanden,« siger han.

Meget mere end et badeværelse

Det er ikke første gang, at Anna Mee Allerslevs forklaringer i sagen viser sig at være problematiske.

Tilbage i november 2017 udarbejdede Horten en rapport, der undersøgte alle Allerslevs relationer til Øens Murerfirmas direktør Jan Elving. I rapporten fremgik det kun, at Øens Murerfirma havde lavet noget murerarbejde i eksborgmesterens badeværelse.

Men blækket fra rapporten var knap nok tørt, før BT i februar kunne afsløre, at Øens Murerfirma ifølge firmaets dokumenter stod bag en hovedentreprise på 1,7 millioner kroner. Så satte kommunen på ny advokatfirmaet Horten til at undersøge sagen.

Og i denne rapport er det netop betalingen til murerfirmaet på 105.915 kroner for at styre byggeriet, som nu giver eksborgmesteren nye problemer.

Betalingen fremgår af et notat til Horten udarbejdet af en statsautoriseret revisor. Ifølge Anna Mee Allerslevs advokat viser notatet, at alt er foregået efter bogen. Men hvis man sammenligner notatet med et andet notat i rapporten, står det klart, at pengene ikke passer.

For som udgangspunkt for regnestykket har revisoren brugt et beløb, hvor betalingen for byggestyring allerede indgår. Samtidig bliver der tillagt moms til beløb, der allerede er inklusiv moms.

BT har fremlagt de to notater for Claus Holm, professor i revisionsret ved Aarhus Universitet.

»Det må være forkert at referere til grundlag for beregning af byggestyringsomkostninger, hvor disse allerede er medregnet,« siger han.

Revisor beklager

Revisoren, der har udregnet de to notater, beklager nu at have taget udgangspunkt i beløbet 1.811.599,55 kroner til at udregne honoraret for byggestyring.

I stedet tager han nu udgangspunkt i et andet beløb, som kommer fra tilbudslister, lyder det.

»Grundlaget på kr. 1.427.328,81 fremkommer fra tilbudslister. Idet det har stået klart efterfølgende forligets indgåelse, at parternes opgørelse af byggestyring ses opgjort på et forkert grundlag, har vi forsøgt at anskueliggøre, at grundlaget er fejlbehæftet, men vi skulle i dette forsøg ikke have anvendt de kr. 1.811.599,55 for anskueliggørelsen, hvilket vi beklager,« skriver den statsautoriserede revisor Peter Steffen Clausen fra firmaet Christensen Kjærulff.

Kommune: Det er utilfredsstillende

Københavns Kommune har betalt advokatfirmaet Horten 81.000 kroner for den første Anna Mee-rapport, mens den anden kostede skatteyderne 87.500 kroner, viser BTs aktindsigt.

Det er kommunens Beskæftigelses- og Integrationsforvaltning, der er afsender på rapporten om den tidligere borgmester til Folketingets Ombudsmand.

Forvaltningens borgmester Cecilia Lonning-Skovgaard (V) vil ikke stille op til interview. I stedet har forvaltningen sendt følgende skriftlige svar:

»Det har efterfølgende vist sig, at redegørelsen indeholder en regnefejl i et revisionsnotat, og det er naturligvis utilfredsstillende, at Horten ikke har opfanget fejlen undervejs. Beskæftigelses- og Integrationsforvaltningen vil eftersende forklaringen på fejlen til Ombudsmanden. Såfremt han har yderligere spørgsmål, står forvaltningen til rådighed.«

I en mail til BT skriver Horten følgende:

'Horten har i dag på et møde med Københavns Kommune beklaget, at vores gennemgang af de økonomiske beregninger fra Anna Mee Allerslevs revisor ikke lever op til den kvalitet, vi ellers bryster os af. Vi er selvfølgelig ikke revisorer, men det er ikke godt nok. Derfor har vi aftalt med Københavns Kommune, at vi hurtigst muligt eftersender en justeret redegørelse baseret på en retvisende gennemgang af økonomien. I den forbindelse inddrager vi selvfølgelig en ekstern revisor, og Horten afholder alle udgifter i forbindelse med den justerede redegørelse.'

Anna Mee Allerslevs advokat mener ikke, at der er fejl i det materiale, han har sendt til Horten.

'Alle tal i mit brev af 23. april 2018 til Horten, som danner grundlag for Hortens supplerende vurdering, var korrekte,' skriver advokat Bjarke Vejby til BT. Han mener heller ikke, at de nye oplysninger ændrer på konklusionen i Hortens rapport.

Fakta: Horten og Københavns Kommune Advokatfirmaet Horten er Københavns Kommunes faste juridiske rådgiver. Horten har tjent 73,4 millioner kroner på at løse opgaver for Københavns Kommune siden 2013, viser aktindsigt. Den første rapport om Anna Mee Allerslev udarbejdet af Horten i december 2017 kostede kommunen 81.250 kroner, mens den anden rapport kostede 87.500 kroner.

Håndværker: Vi blev ikke kontaktet af Horten Advokatfirmaet Horten var i sin undersøgelse af Anna Mee Allerslevs byggesag begrænset af, at de involverede håndværkere ikke var forpligtet til at udlevere materiale. Det skrev Horten i sin vurdering af sagen. Men nu kan BT dokumentere, at Horten aldrig ulejligede sig med overhovedet at ringe til håndværkerne, der var med til renoveringen af Allerslevs herskabslejlighed. »Vi er aldrig blevet kontaktet af Horten. Hvis de ringede, kunne vi sagtens hjælpe dem med materiale,« siger tømrerdirektør Rasmus Carstensen, der udførte arbejde for omkring en halv million kroner i Anna Mee Allerslevs lejlighed. Han medvirkede i BT’s artikel fra 2. februar, hvor BT dokumenterede, at Øens Murerfirma ifølge et omfattende skriftligt materiale fra byggesagen stod for en hovedentreprise af den 236 m2 store lejlighed - samt at murerfirmaet havde stået for at rive en bærende væg ned. Hidtil havde den tidligere borgmester oplyst, at Øens Murerfirma blot havde lavet noget murerarbejde på badeværelset. Efter BTs afsløring 2. februar bad Københavns Kommune på ny Horten om at udarbejde en rapport. Her skriver Horten i vurderingen af sagen: 'Vores mulighed for at foretage en nærmere vurdering af sagen er begrænset af, at hverken Anna Mee Allerslev eller de involverede virksomheder kan forpligtes til at udlevere materiale om en privat byggesag til kommunen, og derfor heller ikke til Horten.’ Undersøgelsen baserer sig i stedet på de oplysninger, advokatfirmaet har modtaget fra Anna Mee Allerslevs advokat Bjarke Vejby. Kommunalforsker og ph.d. i statskundskab Roger Buch fra Danmarks Medie- og Journalisthøjskole undrer sig over, at Horten kun har henvendt sig til Anna Mee Allerslev. »Når Horten helt korrekt påpeger, at man ikke kan kræve udlevering af materiale fra Anna Mee Allerslev eller virksomhederne, er det omvendt helt uforståeligt, at man kun henvender sig til Anna Mee Allerslev,« siger Roger Buch og tilføjer: »Det er desværre et gennemgående træk ved advokatundersøgelser af kommuner, at advokatfirmaer ofte ikke går særligt dybt eller grundigt til værks, men laver en dokumentorienteret og snæver juridisk analyse, som ofte ender i hensigtsmæssige konklusioner for de undersøgte kommuner.«

Artikel opdateret kl. 21.49 med citat fra Bjarke Vejby.